b'\n_START_ARTICLE_\nPlacenta\n_START_PARAGRAPH_\nPlacenta \xe2\x80\x93 endokrininis organas (laikinoji vidaus sekrecijos liauka), gaminanti hormonus (progesteron\xc4\x85) ir ilgainiui perimanti geltonk\xc5\xabnio funkcij\xc4\x85. Ji susidaro ma\xc5\xbedaug tre\xc4\x8diajame n\xc4\x97\xc5\xa1tumo m\xc4\x97nesyje ir yra pa\xc5\xa1alinama gimdymo metu kartu su gimusiu k\xc5\xabdikiu. N\xc4\x97\xc5\xa1tumo metu placent\xc4\x85 su vaisiumi jungia virk\xc5\xa1tel\xc4\x97._NEWLINE_Per placent\xc4\x85 vyksta med\xc5\xbeiag\xc5\xb3 apykaita tarp motinos ir vaisiaus. Ji atlieka hormonin\xc4\x99 ir apsaugin\xc4\x99 funkcijas. Susiformuoja n\xc4\x97\xc5\xa1tumo metu, tre\xc4\x8diojo m\xc4\x97nesio pabaigoje. Susiformavusi placenta yra disko formos, kurio skersmuo apie 18-20 cm, storis 2-4 cm, sveria 500-600 gram\xc5\xb3 (apie \xc5\xa1e\xc5\xa1tadal\xc4\xaf vaisiaus svorio). Ji prisitvirtina prie gimdos priekin\xc4\x97s arba u\xc5\xbepakalin\xc4\x97s pavir\xc5\xa1iaus dalies._NEWLINE_B\xc5\xabdama autonomin\xc4\x97 vidaus sekrecijos liauka ir veikdama tik n\xc4\x97\xc5\xa1tumo metu, placenta gausiai gamina progesteron\xc4\x85, kurio sekrecija padid\xc4\x97ja nuo tre\xc4\x8diojo m\xc4\x97nesio, taip pat gamina chorionin\xc4\xaf gonadotropin\xc4\x85, kuris stimuliuoja geltonk\xc5\xabnio veikl\xc4\x85, padeda vystytis vaisiui, u\xc5\xbetikrina tinkam\xc4\x85 hormon\xc5\xb3 apykait\xc4\x85.\n_START_SECTION_\nStrukt\xc5\xabra\n_START_PARAGRAPH_\n\xc5\xbdmogaus placenta yra vidutini\xc5\xa1kai 22 cm. ilgio ir 2-2,3 cm. plo\xc4\x8dio, viduryje pla\xc4\x8diausia ir siauriausia kra\xc5\xa1tuose, vidutin\xc4\x97 mas\xc4\x97 \xe2\x80\x93 500 g. Placenta prie \xc5\xbemogaus vaisiaus yra prijungta virk\xc5\xa1tele, kuri yra 55 \xe2\x80\x93 60 cm. ilgio, turi dvi virk\xc5\xa1telines arterijas ir vien\xc4\x85 virk\xc5\xa1telin\xc4\x99 ven\xc4\x85. Kitoje pus\xc4\x97je virk\xc5\xa1tel\xc4\x97 prisijungia prie choriono plok\xc5\xa1t\xc4\x97s. Kraujagysl\xc4\x97s i\xc5\xa1si\xc5\xa1akoja visame placentos pavir\xc5\xa1iuje, sudarydamos plonasieni\xc5\xb3 kapiliar\xc5\xb3 tinkl\xc4\x85. Motinin\xc4\x97je placentos pus\xc4\x97je \xc5\xa1ie kapiliarai yra susijung\xc4\x99 \xc4\xaf skiltis, vadinamas skil\xc4\x8dialapiais. \xc5\xbdmogaus placenta yra disko formos.\n_START_SECTION_\nPlacentos raida\n_START_PARAGRAPH_\nPlacenta pradeda vystytis tuomet, kai blastocista \xc4\xafsitvirtina \xc4\xaf motinin\xc4\xaf endometrium\xc4\x85. Blastocistos i\xc5\xa1orinis sluoksnis tampa trofoblastu, i\xc5\xa1 kurio susiformuoja i\xc5\xa1orinis placentos sluoksnis. I\xc5\xa1orinis placentos sluoksnis taip pat turi du sluoksnius: vidin\xc4\xaf citotrofoblast\xc4\x85 ir i\xc5\xa1orin\xc4\xaf sincitiotrofoblast\xc4\x85. Sincitiotrofoblastas yra daugiabranduoli\xc5\xb3 l\xc4\x85steli\xc5\xb3 sluoksnis, dengiantis vis\xc4\x85 placentos pavir\xc5\xa1i\xc5\xb3._NEWLINE_Placenta auga viso n\xc4\x97\xc5\xa1tumo metu, ta\xc4\x8diau motinos kraujo tiekimas \xc4\xaf placent\xc4\x85 pilnai susiformuoja iki pirmo n\xc4\x97\xc5\xa1tumo trimestro pabaigos ( 12 \xe2\x80\x93 13 savait\xc4\x97s).\n_START_SECTION_\nMotinos kraujo cirkuliacija\n_START_PARAGRAPH_\nPrie\xc5\xa1 blastocistos implantacij\xc4\x85, endometriume vyksta pasikeitimai. Padid\xc4\x97ja spiralini\xc5\xb3 endometriumo arterij\xc5\xb3 diametras, jos tampa ma\xc5\xbeiau susuktos. D\xc4\x97l to \xc4\xaf placent\xc4\x85 atiteka daugiau motinos kraujo. Motinos kraujas skalauja choriono gaurelius, tai leid\xc5\xbeia vykti duj\xc5\xb3 mainams tarp motinos ir vaisiaus. Motininis kraujas tiesiogiai kontaktuoja su choriono gaureliais, ta\xc4\x8diau vaisiaus ir motinos kraujas niekada nesimai\xc5\xa1o. Atidav\xc4\x99s deguon\xc4\xaf ir kitas med\xc5\xbeiagas vaisiaus kraujui, motinos kraujas gr\xc4\xaf\xc5\xbeta \xc4\xaf endometriumo venas. \xc4\xae placent\xc4\x85 per minut\xc4\x99 patenka 600 \xe2\x80\x93 700 ml kraujo. Motinos kraujo cirkuliacija vyksta motinin\xc4\x97je placentos dalyje.\n_START_SECTION_\nVaisiaus kraujo cirkuliacija\n_START_PARAGRAPH_\nVeninis vaisiaus kraujas virk\xc5\xa1tel\xc4\x97s arterijomis teka \xc4\xaf placent\xc4\x85. Ten, kur virk\xc5\xa1tel\xc4\x97 susijungia su placenta, virk\xc5\xa1tel\xc4\x97s arterijos i\xc5\xa1si\xc5\xa1akoja \xe2\x80\x93 suformuoja choriono arterijas. \xc5\xa0ios kraujagysl\xc4\x97s toliau \xc5\xa1akojasi ir choriono gaureliuose suformuoja pla\xc4\x8di\xc4\x85 arterij\xc5\xb3 \xe2\x80\x93 kapiliar\xc5\xb3 \xe2\x80\x93 ven\xc5\xb3 sistem\xc4\x85. \xc5\xa0ioje sistemoje, \xc4\xaf venin\xc4\xaf vaisiaus krauj\xc4\x85 i\xc5\xa1 motinos kraujo patenka deguonis ir maisto med\xc5\xbeiagos, i\xc5\xa1 jo pasi\xc5\xa1alina metabolizmo produktai. Vaisiaus kraujas tampa arteriniu ir gr\xc4\xaf\xc5\xbeta \xc4\xaf vaisi\xc5\xb3 per virk\xc5\xa1tel\xc4\x97s ven\xc4\x85. Vaisiaus kraujo cirkuliacija vyksta vaisiaus placentos dalyje.\n_START_SECTION_\nMaitinamoji funkcija\n_START_PARAGRAPH_\nMotinos kraujas kontaktuodamas su vaisiaus krauju per plon\xc4\x85 choriono gaureli\xc5\xb3 dang\xc4\x85 perduoda maisto med\xc5\xbeiagas, deguon\xc4\xaf, vitaminus ir kitas gyvybi\xc5\xa1kai svarbias med\xc5\xbeiagas. I\xc5\xa1 vaisiaus kraujo \xc4\xaf motinos krauj\xc4\x85 patenka anglies dioksidas, med\xc5\xbeiag\xc5\xb3 apykaitos produktai. Med\xc5\xbeiagos perne\xc5\xa1amos pasyviosios ir aktyviosios perna\xc5\xa1os b\xc5\xabdu. Kai kuriais atvejais ( pvz.: jei motina serga cukriniu diabetu ar turi nutukim\xc4\x85 ) \xc4\xaf vaisi\xc5\xb3 gali patekti per ma\xc5\xbeai ar per daug \xc4\xafvairi\xc5\xb3 med\xc5\xbeiag\xc5\xb3.\n_START_SECTION_\nApsaugin\xc4\x97 funkcija\n_START_PARAGRAPH_\nAntik\xc5\xabnai i\xc5\xa1 motinos kraujo gali patekti \xc4\xaf vaisiaus krauj\xc4\x85 taip apsaugodami vaisi\xc5\xb3 gimdoje. Antik\xc5\xabn\xc5\xb3 perdavimas prasideda 20 \xe2\x80\x93 24 n\xc4\x97\xc5\xa1tumo savait\xc4\x99. Taip sukuriamas pasyvus imunitetas, kuris saugo naujagim\xc4\xaf pirmuosius kelis jo gyvenimo m\xc4\x97nesius. Taip pat placenta sulaiko kai kuriuos mikrobus, esan\xc4\x8dius motinos kraujyje. Ta\xc4\x8diau kai kurios infekcin\xc4\x97s ligos vis d\xc4\x97lto yra perduodamos i\xc5\xa1 motinos vaisiui.\n_START_SECTION_\nEndokrinin\xc4\x97 funkcija\n_START_PARAGRAPH_\nChoriono gaureliai i\xc5\xa1skiria hormonus, svarbius n\xc4\x97\xc5\xa1tumo metu. \xc5\xa1ie hormonai skatina progesterono ir estrogen\xc5\xb3 sekrecij\xc4\x85, pieno liauk\xc5\xb3 augim\xc4\x85, reguliuoja gliukoz\xc4\x97s, baltym\xc5\xb3, riebal\xc5\xb3 kiekius motinos organizme, tam, kad \xc5\xa1ios med\xc5\xbeiagos nuolatos b\xc5\xabt\xc5\xb3 perduodamos vaisiui. Estrogenai skatina moters pieno liauk\xc5\xb3 vystym\xc4\x85si, gimdos augim\xc4\x85. Progesteronas apsaugo nuo prie\xc5\xa1 laikinio persileidimo. Placenta taip pat veikia kaip kraujo rezervuaras vaisiui, tuo atveju, jei suma\xc5\xbe\xc4\x97t\xc5\xb3 motinos kraujo spaudimas ( hipotenzija ).'